Αντικαπιταλιστική Αριστερή Συνεργασία για την Ανατροπή

Ιστορία

Συγκροτήθηκε στις 22 Μαρτίου του 2009 αρχικά ως εκλογική συμμαχία διαφόρων αριστερών οργανώσεων όπως το Νέο Αριστερό Ρεύμα (Ν.Α.Ρ.), η Αριστερή Ανασύνθεση (ΑΡ.ΑΝ.), η Οργάνωση Κομμουνιστών Διεθνιστών Ελλάδας (Ο.Κ.Δ.Ε.), η Αριστερή Αντικαπιταλιστική Συσπείρωση (ΑΡ.Α.Σ.), το Σοσιαλιστικό Εργατικό Κόμμα (Σ.Ε.Κ.), η Κομμουνιστική Ανανέωση κλπ, εξελισσόμενο στη συνέχεια σε πολιτικό φορέα συνιστωσών με οργανωτική συγκρότηση.
Στις 19 Μαΐου του 2009 αποχώρησε από την ΑΝΤ.ΑΡ.ΣΥ.Α. η οργάνωση Ο.Κ.Δ.Ε, τον Ιούνιο του 2013 αποχώρησε η Κομμουνιστική Ανανέωση, ενώ οι οργανώσεις ΑΡ.ΑΝ. και ΑΡ.Α.Σ. τον Αύγουστο του 2015 έφυγαν από τον πολιτικό σχηματισμό, προκειμένου να συνεργαστούν με τη Λαϊκή Ενότητα ενόψει των εκλογών του Σεπτεμβρίου του ιδίου έτους. 
Έπειτα από αυτή την εξέλιξη, το Πανελλαδικό Συντονιστικό της ΑΝΤ.ΑΡ.ΣΥ.Α. αποφάσισε την αυτόνομη εκλογική κάθοδο. Στις εκλογές του Σεπτεβρίου 2015, η ΑΝΤ.ΑΡ.ΣΥ.Α. συνεργάστηκε εκλογικά με το Εργατικό Επαναστατικό Κόμμα. Στις 5 και 6 Μαρτίου του 2016 πραγματοποίησε την 3η της πανελλαδική Συνδιάσκεψη. Στις 22 και 23 Απρίλη του 2018 πραγματοποίησε την 4η πανελλαδική της Συνδιάσκεψη ενώ το 2019 συμπλήρωσε 10 χρόνια πολιτικής και κινηματικής παρουσίας της στην Ελλάδα ως ένα από τα σημαντικότερα μετωπικά εγχειρήματα της αντικαπιταλιστικής-επαναστατικής αριστεράς στην Ευρώπη.
Οι τωρινές οργανώσεις/συνιστώσες που συμμετέχουν στην ΑΝΤ.ΑΡ.ΣΥ.Α. είναι η Αριστερή Συσπείρωση, το Επαναστατικό Κομμουνιστικό Κίνημα Ελλάδας, η Μετάβαση, το Νέο Αριστερό Ρεύμα για την Κομμουνιστική Απελευθέρωση (ΝΑΡ), η Νεολαία Κομμουνιστική Απελευθέρωση (νΚΑ), οι Οικολόγοι Εναλλακτικοί, η Οργάνωση Κομμουνιστών Διεθνιστών Ελλάδας - Σπάρτακος και το Σοσιαλιστικό Εργατικό Κόμμα.

Δομή

Σύμφωνα με την απόφαση για την οργανωτική συγκρότηση της 1ης Συνδιάσκεψης, ανώτερο όργανο του κόμματος είναι η ετήσια Πανελλαδική Συνδιάσκεψη, στην οποία πραγματοποιούνται - μεταξύ άλλων - γενική εκτίμηση της περιόδου, λαμβάνονται αποφάσεις πολιτικής και στρατηγικής, εσωκομματικές εκλογές, καθώς και αποφάσεις για ενδεχόμενες αλλαγές στο καταστατικό. Μέλη της ΑΝΤ.ΑΡ.ΣΥ.Α. γίνονται όσοι συμφωνούν με τις βασικές πολιτικές και ιδεολογικές κατευθύνσεις, οργανωτικές αρχές και τους στόχους της. Ακόμη, τα μέλη πρέπει να συμμετέχουν στις κατά τόπους επιτροπές και σε διάφορες συλλογικότητες, ενώ στις υποχρεώσεις τους περιλαμβάνεται και η οικονομική συνδρομή.

Συμμετοχές σε περιστατικά βίας

Τον Απρίλιο του 2011, σύμφωνα με ισχυρισμούς στελεχών του ΠΑ.ΣΟ.Κ., άτομα προσκείμενα στην ΑΝΤ.ΑΡ.ΣΥ.Α. (και τον ΣΥ.ΡΙΖ.Α.) συμμετείχαν στην επίθεση εναντίον του τότε υπουργού Υγείας, Ανδρέα Λοβέρδου σε κομματική εκδήλωση στους Αγίους Αναργύρους Αττικής που είχε ως αποτέλεσμα να ξεσπάσουν επεισόδια, στα οποία τραυματίστηκαν δύο άτομα (ανάμεσά τους και ο μετέπειτα βουλευτής, Δημήτρης Κωνσταντόπουλος).
Στις 5 Νοεμβρίου 2014, κατά τις εκλογές των εκπαιδευτικών στη Θεσσαλονίκη, δάσκαλοι προσκείμενοι στην ΑΝΤ.ΑΡ.ΣΥ.Α. συνεπλάκησαν με συναδέλφους τους υποστηρικτές της Χρυσής Αυγής. Στις 28 Ιουνίου του 2015, κατά τη διάρκεια συγκέντρωσης διαμαρτυρίας της ΑΝΤ.ΑΡ.ΣΥ.Α. έξω τα γραφεία της Ευρωπαϊκής Επιτροπής στην Αθήνα και της πορείας που ακολούθησε, μικρή ομάδα διαδηλωτών προπηλάκισε τον τότε υπουργό Υπουργό Οικονομικών, Γιάνη Βαρουφάκη τον οποίο έφτυσαν προτού τελικά περιοριστούν από τους υπόλοιπους διαδηλωτές. Την ημέρα της διεξαγωγής του δημοψηφίσματος της 5ης Ιουλίου 2015, μέλη της ΑΝΤ.ΑΡ.ΣΥ.Α. - σύμφωνα και με την παραδοχή μέλους της οργάνωσης,  Δέσποινας Κουτσούμπα, η οποία επιδοκίμασε το συμβάν - επιτέθηκαν φραστικά στον επικεφαλής του Ποταμιού, Σταύρο Θεοδωράκη τη στιγμή που εκείνος προσερχόταν σε εκλογικό τμήμα του Χαϊδαρίου για να ψηφίσει.

Επιθέσεις εναντίον μελών της ΑΝΤ.ΑΡ.ΣΥ.Α.

Στις 25 Μαΐου 2014, η ΑΝΤ.ΑΡ.ΣΥ.Α. κατήγγειλε τον ξυλοδαρμό τεσσάρων εκλογικών αντιπροσώπων της από εικοσαμελή ομάδα χρυσαυγιτών σε εκλογικό τμήμα της Κηφισιάς. Κατά τη ημέρα διεξαγωγής των εκλογών της 25ης Ιανουαρίου 2015, σύμφωνα με καταγγελίες και μελών άλλου πολιτικού κόμματος, οπαδοί της Χρυσής Αυγής επιτέθηκαν εναντίον μελών της ΑΝΤΑΡΣΥΑ έξω από εκλογικό τμήμα του Κερατσινίου. Παράλληλα την ίδια ημέρα, άγνωστοι προκάλεσαν φθορές σε εκλογικό περίπτερο του κόμματος στην Πετρούπολη. Κατά την προεκλογική περίοδο ενόψει των εκλογών της 20ής Σεπτεμβρίου 2015, το κόμμα ισχυρίστηκε πως πραγματοποιήθηκε σειρά επιθέσεων σε εκλογικά περίπτερά του από μέλη της Χρυσής Αυγής. Τον Ιούνιο του 2016, ομάδα αντεξουσιαστών καταληψιών ξυλοκόπησε εντός του Κτιρίου Γκίνη του ΕΜΠ το μέλος της ΑΝΤ.ΑΡ.ΣΥ.Α. και ιστορικό, Κώστα Παλούκη, όταν έγινε γνωστή η κομματική του ιδιότητα.